# Emerson, Lake & Palmer

|  |
| --- |
| Emerson, Lake & Palmer |
|  Bandet i Toronto i 1978 |
|  |
| Opphav | Croydon i London |
| Aktiv | * 1970–1979
* 1991–1998
* 2010
 |
| Sjanger | * Progressiv rock
* Psykedelisk rock
* Kunstrock
 |
| Tilknytte artistar | * Emerson, Lake & Powell
* 3
* The Nice
* Atomic Rooster
* King Crimson
* Asia
 |
| Plateselskap | * Island
* Cotillion
* Atlantic
* Manticore
* Sanctuary
* Rhino
* Shout! Factory
* Victor
* Sony Music
* Orizzonte
* Razor & Tie
* Victory
* Eagle
 |
| Tidlegare medlemmer | Keith Emerson Greg Lake Carl Palmer |

Keith Emerson
Greg Lake
Carl Palmer
**Emerson, Lake & Palmer** (**ELP**) var ei engelsk progressiv rock-gruppe, ei supergruppe, skipa i London i 1970. Bandet bestod av klaverspelaren Keith Emerson; songaren, bassisten, gitaristen og produsenten Greg Lake; og trommeslagaren og perkusjonisten Carl Palmer. Med album som selde til gullplate i USA, og eit samla salstal på 48 millionar verda over, har dei vore eit av dei mest populære og suksessrike progressive rockebanda i 1970-åra, med ein stil som blanda klassisk musikk med jazz og symfonisk rock, dominert av den ekstravagante måten Emerson spelte Hammondorgel, Moog synthesizer og piano. Lake skreiv i tillegg fleire akustiske songar for gruppa.

Bandet vart kjend etter konserten deira på Isle of Wight-festivalen i august 1970. I løpet av det første året sitt, signerte gruppa kontrakt med E.G. Records (som distribuerte platene deira på Island Records i Storbritannia og Atlantic Records i Nord-Amerika), og gav ut *Emerson, Lake & Palmer* (1970) og *Tarkus* (1971), som begge nådde topp fem på den britiske albumlista. Suksessen til bandet heldt fram med *Pictures at an Exhibition* (1971), *Trilogy* (1972) og *Brain Salad Surgery* (1973, utgjeve på ELP sitt eige Manticore Records). Etter ein tre år lang pause gav Emerson, Lake & Palmer ut *Works Volume 1* (1977) og *Works Volume 2* (1977). Etter *Love Beach* (1978) vart gruppa oppløyst i 1979.

Bandet vart dels samla att i 1980-åra som Emerson, Lake & Powell med Cozy Powell på trommer i staden for Palmer. Robert Berry erstatta så Lake medan Palmer kom attende og skipa 3. I 1991 gav den originale trioen ut to album til, *Black Moon* (1992) og *In the Hot Seat* (1994), og turnerte stundom mellom 1992 og 1998. Den siste konserten deira fann stad i 2010 på High Voltage Festival i London i høvet 40-årajubileet deira. Både Emerson og Lake døydde i 2016, og Palmer var det einaste medlemmet som var att i bandet.

## Diskografi

### Studioalbum

* *Emerson, Lake & Palmer* (1970)
* *Tarkus* (1971)
* *Trilogy* (1972)
* *Brain Salad Surgery* (1973)
* *Works Volume 1* (1977)
* *Works Volume 2* (1977)
* *Love Beach* (1978)
* *Black Moon* (1992)
* *In the Hot Seat* (1994)

### Konsertalbum

* *Pictures at an Exhibition* (1971)
* *Welcome Back My Friends* (1974)
* *In Concert* (1979)

## Bandmedlemmar

* Keith Emerson – tangentinstrument
* Greg Lake – bass, gitarar, munnspel, vokal
* Carl Palmer – trommesett, perkusjon

## Kjelder

* *Denne artikkelen bygger på «Emerson, Lake & Palmer» frå Wikipedia på engelsk, den 23. februar 2020.*
	+ *Wikipedia på engelsk oppgav desse kjeldene:*
* Macan, Edward (2006). *Endless Enigma: A Musical Biography of Emerson, Lake & Palmer*. Open Court Publishing Company. ISBN 0-8126-9596-8.
* Van der Kiste, John (2012). *The Plymouth Book of Days*. The History Press. ISBN 9780752485973.

## Bakgrunnsstoff

* Offisiell nettstad
* Emerson, Lake & Palmer på Allmusic